Na temelju članka 41. točke 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), Gradska skupština Grada Zagreba, na \_\_\_ sjednici, \_\_\_\_\_\_\_\_\_2022., donijela je

**ODLUKU**

**o izmjenama i dopunama Odluke o Stipendiji Grada Zagreba**

**za učenike i studente s invaliditetom**

**Članak 1.**

U Odluci o Stipendiji Grada Zagreba za učenike i studente s invaliditetom (Službeni glasnik Grada Zagreba 26/21) u članku 4. stavak 2. mijenja se i glasi:

„Ukupan broj Stipendija za studente raspoređuje se na znanstveno-istraživačke i umjetničke studije pri čemu broj Stipendija za umjetničke studije ne može biti manji od njihove razmjerne zastupljenosti na Sveučilištu u Zagrebu po njihovoj upisnoj kvoti, s time da se udio studenata umjetničkih studija množi brojem dva.“

**Članak 2.**

U članku 5. točki B - STUDENTI, iza alineje 5. dodaje se nova alineja 6. koja glasi:

„- za studente koji su u prethodnoj akademskoj godini upisali mirovanje studija, odnosno, nisu neposredno nakon završenog preddiplomskog studija upisali diplomski studij, da su, osim iz opravdanih razloga ostvarili najmanje 30 ECTS bodova u godini koja je prethodila godini upisanog mirovanja studentskih obveza, odnosno u zadnjoj godini u kojoj su bili u statusu redovitog studenta;“.

Dosadašnja alineja 6. postaje alineja 7.

**Članak 3.**

U članku 13. stavku 1. dodaje se nova točka a) koja glasi:

„a) kontinuirano sudjelovanje u izvanškolskim sportskim aktivnostima najmanje 3 godine

1 bod;“.

Dosadašnje točke a), b), c), d), e), f) i g) postaju točke b), c), d), e), f), g) i h).

**Članak 4.**

U članku 14. stavak 2. mijenja se i glasi:

„Uspjeh u školovanju za studente ostalih godina boduje se na sljedeći način: umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli se s prosječnom ocjenom svih studenata prethodne godine studijskog programa, a dobiveni rezultat se dijeli s brojem 5 i zaokružuje na dvije decimale.“

Iza stavka 2. dodaju se stavci 3. i 4. koji glase:

„Uspjeh u školovanju za studente ostalih godina koji su imali upisano mirovanje studentskih obveza, boduje se prema ocjenama postignutim u godini koja je prethodila godini upisanog mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, boduje se prema ocjenama postignutim u zadnjoj godini u kojoj su imali status redovitog studenta.

Temeljem uspjeha u školovanju studenti ostalih godina mogu ostvariti najviše 20 bodova.“

**Članak 5.**

U članku 15. stavku 2. dodaje se nova točka a) koja glasi:

„a) kontinuirano bavljenje sportom najmanje 3 godine 1 bod;“

U dosadašnjim točkama a), b) i c) koje postaju točke b), c) i d) riječi: „1 bod“ zamjenjuju se riječima: „2 boda“.

Iza stavka 3. dodaje se novi stavak 4. koji glasi:

„Studentima ostalih godina koji su imali upisano mirovanje studentskih obveza, boduju se izvannastavna postignuća ostvarena u godini koja je prethodila godini upisanog mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta.“

U dosadašnjem stavku 4. koji postaje stavak 5. riječi: „2 boda“ zamjenjuju se riječima: „6 bodova“.

**Članak 6.**

U članku 16. stavku 1. alineji 1. riječi: „30. lipnja tekuće“ zamjenjuju se riječima: „31. prosinca prethodne kalendarske“, a u točki e) iza riječi: „proračunske osnovice“ dodaju se riječi: „određene zakonom o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje“.

**Članak 7.**

# Članak 18. mijenja se i glasi:

„Povjerenstvo rangira kandidate za dodjelu Stipendija za studente prve godine na temelju bodova ostvarenih prema članku 11., članku 13., članku 14. stavku 1., članku 15. stavcima 1. i 3. i članku 16. ove odluke, a za studente ostalih godina na temelju bodova ostvarenih prema članku 11., članku 14. stavcima 2. i 3., članku 15. stavcima 2., 3., 4. i 5. i članku 16. ove odluke.“

**Članak 8.**

# U članku 19. stavku 3. iza riječi: „Stipendija“ stavlja se zarez te dodaju riječi: „kao i u slučaju da jedan ili više kandidata umjetničkih studija ostvari jednak ili veći broj bodova od zadnjeg kandidata na prijedlogu rang liste“.

# Stavak 4. mijenja se i glasi:

# „Iz jednog kućanstva, Stipendiju mogu ostvariti najviše dva kandidata, osim u slučaju nedodijeljenih Stipendija u pojedinim kategorijama kandidata u kojem i treći član iz istog kućanstva može ostvariti Stipendiju.“

**Članak 9.**

U članku 22. stavku 1. iza riječi: „godinu“ dodaju se riječi: „za trajanja statusa redovitog učenika odnosno za trajanja statusa redovitog studenta,“.

**Članak 10.**

Iza članka 23. dodaje se članak 23. a koji glasi:

**„Članak 23. a**

Korisnik Stipendije dužan je i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju.

Nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije odnosno korisnik Stipendije.“

**Članak 11.**

U članku 25. alineji 5. iza riječi: „podatke o“ dodaju se riječi: „školovanju i“.

Iza stavka 1. dodaje se stavak 2. koji glasi:

„U opravdanim slučajevima koje procjenjuje Povjerenstvo, gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.“.

**Članak 12.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**Joško Klisović**

**OBRAZLOŽENJE**

**Prijedloga odluke o izmjenama i dopunama Odluke o Stipendiji Grada Zagreba za učenike i studente s invaliditetom**

**I. Pravni temelj za donošenje odluke**

Pravni temelj za donošenje Odluke o izmjenama i dopunama Odluke o Stipendiji Grada Zagreba za učenike i studente s invaliditetom je članak 41. točka 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. Ocjena stanja, osnovna pitanja koja se trebaju urediti i svrha koja se želi postići uređivanjem odnosa na predloženi način**

Odlukom o Stipendiji Grada Zagreba za učenike i studente s invaliditetom (Službeni glasnik Grada Zagreba 26/21, u daljnjem tekstu: Odluka) uređeni su uvjeti, postupak i kriteriji za dodjelu Stipendije Grada Zagreba učenicima s invaliditetom srednjih škola, studentima s invaliditetom sveučilišnih preddiplomskih, diplomskih i integriranih studija, kratkih stručnih studija i specijalističkih diplomskih stručnih studija te prava i obveze korisnika stipendije.

Izmjene i dopune Odluke o Stipendiji Grada Zagreba za učenike i studente s invaliditetom (u daljnjem tekstu: Prijedlog odluke) predlažu se jer je primjena odluke u praksi ukazala na potrebu dopune odnosno izmjene pojedinih odredbi s ciljem da primjena odluke u praksi bude učinkovitija.

Također se želi jasnije propisati da broj stipendija za umjetničke studije ne može biti manji od njihove razmjerne zastupljenosti na Sveučilištu u Zagrebu po njihovoj upisnoj kvoti s time da se udio studenata umjetničkih studija množi brojem dva, a u daljnjim odredbama Odluke predlaže se da gradonačelnik, na prijedlog Povjerenstva, može povećati broj stipendija i u slučaju da više kandidata umjetničkih studija ostvari jednak ili veći broj bodova od zadnjeg kandidata na prijedlogu rang liste, kako se ne bi dogodilo da stipendiju ne dobije kandidat umjetničkog studija koji je ostvario veći broj bodova od zadnjeg kandidata na prijedlogu liste zbog toga što prelazi utvrđeni broj stipendija za dodjelu studentima umjetničkih studija.

Nadalje, primjena odluke u praksi ukazala je na činjenicu da odlukom nisu bili uređeni slučajevi kada je kandidat (student ostalih godina) imao upisano mirovanje studija ili nije neposredno nakon završenog preddiplomskog studija upisao diplomski studij, a želio se prijaviti na natječaj.

Naime odlukom je propisano da pravo sudjelovanja na natječaju imaju studenti ostalih godina koji su u prethodnoj godini bili upisani na taj studij ili, ako se radi o diplomskom studiju, na neki od preddiplomskih studija, a ostvarili su u prethodnoj akademskoj godini najmanje 30 ECTS bodova. S obzirom da je za utvrđivanje prava sudjelovanja na natječaju bila mjerodavna prethodna akademska godina, a u kojoj kandidat zbog upisanog mirovanja studija odnosno pauziranja od studija nije mogao ostvariti ECTS bodove i odgovarajući prosjek ocjena, kandidat ne bi ostvario pravo sudjelovanja na natječaju.

Slijedom iznesenog, Prijedlogom odluke predlaže se propisati da se u tim slučajevima uzima u obzir akademska godina koja je prethodila godini upisanog mirovanja studentskih obveza, odnosno zadnja godina u kojoj je kandidat bio u statusu redovitog studenta, a ista formulacija primijenit će se i prilikom utvrđivanja uspjeha u školovanju odnosno vrednovanja izvannastavnih postignuća studenata ostalih godina.

Nadalje se predlaže u kriterijima za utvrđivanje liste izvannastavna i izvanškolska postignuća kod učenika dodati kriteriji kontinuirano sudjelovanje u izvanškolskim sportskim aktivnostima u trajanju od najmanje 3 godine, a za koje bi kandidat ostvario 1 bod iz razloga jer je se pokazalo potrebnim vrednovati višegodišnja sudjelovanja učenika u sportskim izvanškolskim aktivnostima.

Radi ujednačavanja načina bodovanja uspjeha u studiju studenata ostalih godina i temeljem izvannastavnih postignuća predlaže se novi način bodovanja uspjeha u školovanju i izvannastavnih postignuća studenata ostalih godina u svim Stipendijama koje Grad Zagreb dodjeljuje.

Također se predlaže u kriterijima za utvrđivanje liste izvannastavna postignuća kod studenata ostalih godina dodati kriteriji kontinuirano bavljenje sportom od najmanje 3 godine za koje bi kandidat ostvario 1 bod, kao i kod učenika. Osim prethodno navedenog kriterija u dosadašnjim izvannastavnim postignućima kod studenata ostalih godina predlaže se povećati broj bodova na način da umjesto dosadašnjeg 1 boda za objavljen rad u znanstvenim i stručnim časopisima, izlaganje na znanstvenoj ili stručnoj konferenciji, sudjelovanje u znanstvenom ili stručnom projektu te nagrada na značajnijim natjecanjima i vrijedna priznanja dodjeljuje se 2 boda. Slijedom navedenog mijenja se i ukupan zbroj bodova koje student može dobiti za navedena izvannastavna postignuća sa dosadašnjih 2 boda na 6 bodova.

Prijedlogom odluke predlaže se, za bodovanje socioekonomskog statusa učenika i studenata prema prosječnim mjesečnim prihodima po članu kućanstva, izmijeniti mjerodavno razdoblje na način da se umjesto razdoblja od 1. siječnja do 30. lipnja tekuće godine uzima razdoblje prethodne kalendarske godine. Navedeno se predlaže iz razloga što su pojedini članovi kućanstva kandidata obrtnici, a oni mogu, u svrhu dokazivanja prosječnog prihoda kućanstva, pribaviti od porezne uprave Potvrdu o visini dohotka i primitka samo za prethodnu kalendarsku godinu. Također se predlaže u istom članku dodati da se 60% proračunske osnovice određuje temeljem zakona o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje odnosno odgovarajući propis.

Dosadašnjom odredbom propisano je kako iz jednog kućanstva, Stipendiju mogu ostvariti najviše dva kandidata. Prijedlogom odluke predlaže se da se iznimno, u slučaju nedodijeljenih Stipendija u pojedinim kategorijama kandidata i trećem članu iz istog kućanstva može dodijeliti Stipendija budući se kroz ovogodišnju primjenu odluke navedeno pokazalo nužno. Grad Zagreb potiče školovanje mladih s invaliditetom i putem stipendija ulaže sredstva u njihovo što kvalitetnije obrazovanje te je predložena izmjena dodatni poticaj za mlade da nastave svoje usavršavanje u sustavu visokog školstva i lakšem pristupu sustavu rada.

Predlaže se dopuniti članak 22. Odluke, odnosno jasnije propisati da se stipendija dodjeljuje za tekuću školsku ili akademsku godinu, ali samo za trajanja statusa redovitog učenika odnosno za trajanja statusa redovitog studenta. Gubitak statusa redovitog učenika odnosno redovitog studenta ima za posljedicu gubitak prava na dodjelu stipendije. Nadalje, studenti pojedinih studija diplomiraju prije isplate svih 10 rata Stipendije (u lipnju) te im Stipendija ne bi trebala biti isplaćivana za mjesec/e nakon završetka studija, već bi im zadnja rata Stipendije bila isplaćena za mjesec u kojem su diplomirali.

S obzirom na to su korisnici Stipendije, nakon završetka školovanja, obvezni zaposliti se i raditi na području Grada Zagreba, odnosno Republike Hrvatske, najmanje onoliko vremena koliko su primali Stipendiju, potrebno je utvrditi obvezu korisnika Stipendije obavještavanja nadležnog gradskog upravnog tijela o tijeku školovanja i zaposlenju, kao i utvrditi pravo gradskog upravnog tijela provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.

Kako je Korisnik Stipendije obvezan vratiti primljeni iznos Stipendije ako npr. ne završi razred za koji je primao Stipendiju odnosno, ako u akademskoj godini za koju je primao Stipendiju iz neopravdanih razloga ostvari manje od 30 ECTS bodova, predlaže se da gradonačelnik može, u opravdanim slučajevima koje procjenjuje Povjerenstvo, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

S obzirom na gore navedeno, predlaže se Gradskoj skupštini Grada Zagreba donošenje Odluke o izmjenama i dopunama Odluke o Stipendiji Grada Zagreba za učenike i studente s invaliditetom, kao u predloženom tekstu.

**III. Sredstva za provođenje odluke**

U Proračunu Grada Zagreba za 2022. nije potrebno osigurati dodatna sredstva za provođenje predložene odluke.

**IV. Obrazloženje odredaba Prijedloga odluke**

**Člankom 1.** propisuje se da se ukupan broj Stipendija za studente raspoređuje na znanstveno-istraživačke i umjetničke studije, pri čemu broj Stipendija za umjetničke studije ne može biti manji od njihove razmjerne zastupljenosti na Sveučilištu u Zagrebu po njihovoj upisnoj kvoti s time da se udio studenata umjetničkih studija množi brojem dva.

**Člankom 2.** za studente koji su u prethodnoj akademskoj godini upisali mirovanje studija, odnosno nisu neposredno nakon završenog preddiplomskog studija upisali diplomski studij, da su, osim iz opravdanih razloga ostvarili najmanje 30 ECTS bodova u godini koja je prethodila godini upisanog mirovanja studentskih obveza, odnosno u zadnjoj godini u kojoj su bili u statusu redovitog studenta.

**Člankom 3.** predlaže se da se u kriterijima za utvrđivanje liste izvannastavna i izvanškolska postignuća kod učenika doda novi kriteriji kontinuirano sudjelovanje u izvanškolskim sportskim aktivnostima najmanje 3 godine, a za koji bi kandidat ostvario 1 bod.

**Člankom 4.** Prijedloga odluke predlaže se izmijeniti formulu izračuna uspjeha u školovanju studenata ostalih godina na način da se sada umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli s prosječnom ocjenom svih studenata prethodne godine studijskog programa, a dobiveni rezultat se dijeli s brojem 5 i zaokružuje na dvije decimale. Također se propisuje izračun uspjeha u školovanju ako je student prethodne akademske godine imao upisano mirovanje studentskih obveza ili ako nije neposredno nakon završenog preddiplomskog studija upisao diplomski studij, odnosno uspjeh u školovanju u tom slučaju boduje se prema ocjenama postignutim u godini koja je prethodila godini mirovanja studentskih obveza odnosno prema ocjenama postignutim u zadnjoj godini u kojoj je student imao status redovitog studenta te kako temeljem uspjeha u školovanju studenti ostalih godina mogu ostvariti najviše 20 bodova.

**Člankom 5.** predlaže se da se u kriterijima za utvrđivanje liste izvannastavnih postignuća studenata ostalih godina studija doda novi kriteriji kontinuirano bavljenje sportom najmanje 3 godine, a za koji bi kandidat ostvario 1 bod.Također određuje se da se izvannastavna postignuća studenata ostalih godina boduju na način da se umjesto dosadašnjeg 1 boda za objavljen rad u znanstvenim i stručnim časopisima, izlaganje na znanstvenoj ili stručnoj konferenciji, sudjelovanje u znanstvenom ili stručnom projektu te nagradu na značajnijim natjecanjima i vrijedna priznanja, dodjeljuje 2 boda. U slučaju da su studenti imali upisano mirovanje studentskih obveza u prethodnoj akademskoj godini, boduju se izvannastavna postignuća ostvarena u godini koja je prethodila godini mirovanja studentskih obveza, a za studente koji neposredno nakon završenog preddiplomskog studija nisu upisali diplomski studij, prema postignućima ostvarenim u zadnjoj godini u kojoj su imali status redovitog studenta. Također se propisuje da se studentu ostalih godina studija može za izvannastavna postignuća dodijeliti najviše 6 bodova.

**Člankom 6.** Prijedloga odlukepredlaže se za bodovanje socioekonomskog statusa učenika i studenata prema prosječnim mjesečnim prihodima po članu kućanstva, izmijeniti mjerodavno razdoblje na način da se umjesto razdoblja od 1. siječnja do 30. lipnja tekuće godine uzima razdoblje prethodne kalendarske godine, zbog toga što su pojedini članovi kućanstva kandidata obrtnici, a oni mogu, u svrhu dokazivanja prosječnog prihoda kućanstva, pribaviti od porezne uprave Potvrdu o visini dohotka i primitka samo za prethodnu kalendarsku godinu. Također se predlaže u istom članku, zbog bolje jasnoće odredbe, dodati da se 60% proračunske osnovice određuje temeljem zakona o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje.

**Člankom 7**. Prijedlogom odluke usklađuje se članak 18. s izmjenama u člancima 15. i 14.

**Člankom 8.** Prijedloga odluke predlaže se da se može povećati broj stipendija i u slučaju da jedan ili više kandidata umjetničkih studija ostvari jednak ili veći broj bodova od zadnjeg na rang-listi te da iznimno u slučaju nedodijeljenih Stipendija u pojedinim kategorijama kandidata i treći član iz istog kućanstva može ostvariti Stipendiju

**Člankom 9**. Prijedloga odluke predlaže se jasnije propisati da se stipendija dodjeljuje za tekuću školsku ili akademsku godinu, ali samo za trajanja statusa redovitog učenika odnosno za trajanja statusa redovitog studenta što znači da gubitak statusa redovitog učenika odnosno redovitog studenta ima za posljedicu gubitak prava na dodjelu stipendije.

**Člankom 10.** Prijedloga odluke dodaje se novi članak 23. a. kojim se propisuje da je korisnik Stipendije dužan i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju te da nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.

**Člankom 11.** Prijedloga odluke predlaže se propisati da je korisnik Stipendije dužan vratiti primljeni iznos Stipendije ako, između ostaloga, bez opravdanog razloga i u roku ne dostavi podatke o školovanju i zaposlenju čime se želi potaknuti korisnike Stipendije na odgovorno izvršavanje svojih obveza. Također se predlaže dodati stavak kojim se propisuje da u opravdanim slučajevima koje procjenjuje Povjerenstvo, gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

**Člankom 12**. Prijedloga odluke propisuje se dan stupanja na snagu odluke, sukladno članku 120. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14, 24/16-ispr., 2/17, 9/17-pročišćeni tekst, 13/18, 20/18-ispr., 2/19, 8/21, 11/21- pročišćeni tekst i 17/21 - ispr.), kojim je propisano da odluke i drugi opći akti stupaju na snagu najranije osmoga dana od dana objave.